b'\n_START_ARTICLE_\nDresdenin lentoasema\n_START_SECTION_\nHistoria\n_START_PARAGRAPH_\nDresdeniss\xc3\xa4 oli aiemmin lentoasema Kaditzin kaupunginosassa. Lentoasema j\xc3\xa4i pieneksi 1920-luvulla, mink\xc3\xa4 j\xc3\xa4lkeen lentoliikenteess\xc3\xa4 alettiin k\xc3\xa4ytt\xc3\xa4\xc3\xa4 vanhaa ratsuv\xc3\xa4en koulutusaluetta Helleraun kaupunginosassa. Kymmeness\xc3\xa4 vuodessa sekin alue osoittautui liian pieneksi. Marraskuussa 1934 p\xc3\xa4\xc3\xa4tettiin rakentaa uusi lentoasema Klotzscheen. Nelj\xc3\xa4 kuukautta my\xc3\xb6hemmin rakennusty\xc3\xb6t alkoivat, ja ensimm\xc3\xa4inen lentokone nousi ja laskeutui asemalle 11. hein\xc3\xa4kuuta 1935._NEWLINE_Luftwaffe otti aseman hallintaansa hein\xc3\xa4kuussa 1937. Alueelle oli jo aiemmin rakennettu ilmasodank\xc3\xa4ynnin harjoittelukeskus. Siviilikoneet k\xc3\xa4yttiv\xc3\xa4t asemaa kuitenkin my\xc3\xb6s t\xc3\xa4m\xc3\xa4n j\xc3\xa4lkeen, mutta siviililiikenne loppui k\xc3\xa4yt\xc3\xa4nn\xc3\xb6ss\xc3\xa4, kun toinen maailmansota syttyi. Strategisesti merkitt\xc3\xa4v\xc3\xa4 lentoasema ei k\xc3\xa4rsinyt sodan aikana pommituksista. Wehrmachtin joukot pyrkiv\xc3\xa4t tuhoamaan aseman, kun ne joutuivat per\xc3\xa4\xc3\xa4ntym\xc3\xa4\xc3\xa4n huhtikuussa 1945. Saksalaiset ty\xc3\xb6ntekij\xc3\xa4t pystyiv\xc3\xa4t est\xc3\xa4m\xc3\xa4\xc3\xa4n koko aseman r\xc3\xa4j\xc3\xa4ytt\xc3\xa4misen, ja armeija j\xc3\xa4tti sen lopullisesti 7. toukokuuta. Sodan j\xc3\xa4lkeen neuvostoarmeija k\xc3\xa4ytti asemaa harjoittelukentt\xc3\xa4n\xc3\xa4 kymmenen vuoden ajan, kunnes se palasi j\xc3\xa4lleen siviililiikenteen k\xc3\xa4ytt\xc3\xb6\xc3\xb6n. Lentoasemaa nykyaikaistettiin ja laajennettiin vuosina 1955\xe2\x80\x931957. S\xc3\xa4\xc3\xa4nn\xc3\xb6llinen reittiliikenn\xc3\xb6inti alkoi It\xc3\xa4-Saksassa helmikuussa 1956. Unkarilainen Mal\xc3\xa9v aloitti uudelleen ulkomaanliikenteen Dresdeniin toukokuussa 1959, kun se lensi kaupungista Budapestiin._NEWLINE_Lokakuusta 1963 lentoasema oli my\xc3\xb6s It\xc3\xa4-Saksan kansanarmeijan k\xc3\xa4yt\xc3\xb6ss\xc3\xa4. It\xc3\xa4-Saksan sis\xc3\xa4inen liikenne oli osoittautunut taloudellisesti kannattamattomaksi, mink\xc3\xa4 seurauksena liikenne lakkauatettiin huhtikuussa 1980. Ulkomaanliikenne jatkui kuitenkin my\xc3\xb6s Dresdenist\xc3\xa4kin, ja siihen lis\xc3\xa4ttiin my\xc3\xb6s uusia kohteita. Kansanarmeija uudisti 1988\xe2\x80\x931989 aseman kiitotiet, ja samaan aikaan lentoyhti\xc3\xb6 Interflug hankki terminaalirakennuksen omistukseensa. Rakennus uusittiin, ja parannettu terminaali otettiin k\xc3\xa4ytt\xc3\xb6\xc3\xb6n kev\xc3\xa4\xc3\xa4ll\xc3\xa4 1989._NEWLINE_Saksojen yhdistymisen j\xc3\xa4lkeen lentoaseman merkitys kasvoi nopeasti. Flughafen Dresden GmbH -yhti\xc3\xb6 perustettiin lokakuussa 1990. Samaan aikaan kotimaanliikenne k\xc3\xa4ynnistyi uudelleen, ja uusia reittej\xc3\xa4 avautui l\xc3\xa4nsimaailmaan. Matkustajam\xc3\xa4\xc3\xa4r\xc3\xa4 kasvoi vuodesta 1990 vuoteen 1994 seitsenkertaiseksi. Vuonna 1992 lentoaseman kautta kulki ensimm\xc3\xa4isen kerran miljoona matkustajaa, ja vuonna 1997 matkustajia oli jo yli 1,7 miljoonaa._NEWLINE_Matkustaja- ja rahtiliikenteen kasvamisen takia lentoaseman tiloja jouduttiin uudistamaan. Vanhan terminaalin viereen rakennettiin uusi terminaali vuonna 1992, ja sit\xc3\xa4 laajennettiin viel\xc3\xa4 vuonna 1995. Seuraavana vuonna aseman tekniikkaa p\xc3\xa4ivitettiin nykyaikaisemmiksi, ja uusi rahtikeskus avattiin. Vuonna 1997 p\xc3\xa4\xc3\xa4tettiin, ett\xc3\xa4 vanha lentokonehalli (Hall 219) rakennettaisiin uudelleen terminaalirakennukseksi. Moderni terminaali avattiin 8. maaliskuuta 2001.'